
Kooskõlastuse andmine SA-le Narva Muuseum laenu andmiseks
1. Asjaolud ja menetluse käik

SA Narva Muuseum teostab projekti “Piirikindluse avastuskeskuse avamine” (projekti number 2014-2020.5.04.16-0050), mille raames rekonstrueeritakse konvendihoone idatiiba ning tehakse uus püsiekspositsioon. Projekti kogumaksumus on 4 788 483.47 eurot ilma käibemaksuta. Projekti teostamise tähtaeg on 30. juuni 2019 ning selleks ajaks peavad olema makstud kõik projekti abikõlblikud kulud.
Riigi Tugiteenuste Keskuse piirkondade konkurentsivõime tugevdamise investeeringutest antava toetuse summa piirikindluse avastuskeskuse projektile on 3 543 774,47 (kolm miljonit viissada nelikümmend kolm tuhat seitsesada seitsekümmend neli eurot ja nelikümmend seitse senti) eurot. Sihtasutus vajab projekti elluviimiseks riigikassast arvelduskrediiti projekti sildfinantseerimiseks alates 01.01.2019 kuni 30.06.2019 summas kuni 500 000 eurot.
SA Narva Muuseum on alustanud Rahandusministeeriumiga protsessi riigikassaga liitumiseks ning kogub praegu vajalikke dokumente ja nõusolekuid. Sildfinantseeringu taotlemiseks andis nõukogu nõusoleku sihtasutuse elektrooniliselt toimunud koosolekul. Narva Linnavalitsus teostab sihtasutuse asutajaõigusi Narva linna nimel kooskõlas sihtasutuse Narva Muuseum põhikirjale. Sihtasutusele laenu andmiseks on vajalik sihtasutuse asutajaõiguste teostaja kooskõlastus.
2. Õiguslikud alused
2.1 Vastavalt SA Narva Muuseum põhikirja punktile 1.3 sihtasutuse asutajad on Eesti Vabariik, kelle nimel teostab asutajaõigusi Kultuuriministeerium ja Narva linn, kelle nimel teostab asutajaõigusi Narva Linnavalitsus.
2.2 Vastavalt Vabariigi Valitsuse 14.04.2014 määruse nr 50 „Laenu ja riigigarantii taotlemise ja andmise tingimused ja kord“ § 4 lg 4 on riigi asutatud sihtasutusele laenu andmisel vajalik sihtasutuse asutajaõiguste teostaja kooskõlastus.
3. Otsus
Anda kooskõlastus SA-le Narva Muuseum laenu andmisel vastavalt SA Narva Muuseum nõukogu 02.11.2018. a otsuses väljatoodud tingimustele.
4. Rakendussätted
4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

4.2 Korraldus jõustub seadusega sätestatud korras.

